
ŠTA JE PRISTUPAČNA KOMUNIKACIJA?

Pristupačna komunikacija podrazumijeva da su informacije, poruke i sadržaji predstavljeni na način da ih svi mogu pronaći, razumjeti i koristiti, bez obzira na dob, obrazovanje, jezik, digitalne vještine ili invaliditet. Ona omogućava ravnopravan pristup informacijama i uslugama te doprinosi jednakom učešću svih osoba u društvu. Javne institucije, ustanove, organizacije civilnog društva i drugi pružaoci usluga svakodnevno komuniciraju s građanima putem internetskih stranica, društvenih mreža, obrazaca, publikacija, elektronske pošte, telefona, javnih događaja i neposrednog kontakta. Da bi ta komunikacija bila pristupačna, informacije treba da budu jasne, razumljive, pravovremene i dostupne u različitim formatima. To podrazumijeva korištenje jednostavnog i razumljivog jezika, logično strukturiranih sadržaja i objašnjenje stručnih izraza kada je to potrebno. Informacije je poželjno ponuditi na više načina kako bi bile dostupne osobama s različitim vrstama invaliditeta, ali i svim drugim građanima.  

Pristupačna komunikacija može uključivati: 
· tekstove na jasnom i jednostavnom jeziku (po Easy-To-Read standardima)
· dokumente u pristupačnim digitalnim formatima; 
· audio sadržaje i audio opise; 
· video sadržaje s titlovima i tumačenjem na znakovni jezik; 
· informacije na Brajevom pismu ili u uvećanom fontu; 
· taktilne materijale i druge alternativne načine predstavljanja informacija.  

Jednako važan dio pristupačne komunikacije je vizuelna pristupačnost. Upotreba čitljivih fontova, odgovarajuće veličine teksta, dobrog kontrasta između teksta i pozadine, jasnih naslova i preglednog rasporeda sadržaja olakšava razumijevanje i korištenje informacija svim korisnicima.  

Pristupačna komunikacija uključuje i digitalnu pristupačnost. To znači da internetske stranice, mobilne aplikacije, elektronski dokumenti i drugi digitalni sadržaji trebaju biti oblikovani tako da ih mogu koristiti i osobe koje se služe asistivnim tehnologijama, u skladu s međunarodnim standardima digitalne pristupačnosti.  Pristupačna komunikacija nije namijenjena samo osobama s invaliditetom. Ona koristi svim građanima – starijim osobama, djeci, osobama koje ne poznaju dovoljno jezik, osobama s privremenim poteškoćama, kao i svima koji žele brzo, jednostavno i bez prepreka pronaći, razumjeti i koristiti informacije. 
 
[bookmark: _GoBack]Pristupačna komunikacija nije dodatna vrijednost ili dobra praksa – ona je preduslov ravnopravnog pristupa informacijama, uslugama i ostvarivanju ljudskih prava te važan dio izgradnje inkluzivnog društva.

